"Kindlasti koondisemängud aitavad väga palju  kaasa, aga nagu ma kuulsin, siis olid nad juba mitu kuud mind jälginud," vastas eelmisel kuul Lõuna-Ameerika turneel Tšiili vastu mänginud 19-aastane pallur.    Meerits lisas, et on Hollandis osalenud kahel treeningul ja teda on juba omaks võetud. "Väga sõbralik seltskond on. Kõik toetavad ja aitavad," kommenteeris ta intervjuus Vikerraadiole.    "Homme on veel treening, siis laupäeval mängime uue peatreeneri vana koduklubiga. Seal pidi päris kõva andmine tulema. Mulle öeldi, et ära  ehmata, kui palju politseinikke tuleb. Esmaspäeval sõidame Saksamaale laagrisse."    Noorusest hoolimata kavatseb endine Flora puurilukk asuda võitlusse põhiväravavahi koha nimel. "Ega ma siia pingile istuma tulnud. Pean ennast näitama ja enda eest seisma. Uus treener tuli ja ma ei usu, et ta kedagi rohkem pooldab."